title: A Bizottság (EU) 2020/357 végrehajtási rendelete (2020. március 4.) az (EU) 2018/395 rendeletnek a ballonpilóta-szakszolgálati engedélyek tekintetében történő módosításáról (EGT-vonatkozású szöveg)

text:
                  5.3.2020

                  HU

                  Az Európai Unió Hivatalos Lapja

                  L 67/34

         A BIZOTTSÁG (EU) 2020/357 VÉGREHAJTÁSI RENDELETE
         (2020. március 4.)
         az (EU) 2018/395 rendeletnek a ballonpilóta-szakszolgálati engedélyek tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 23., 27. és 31. cikkére,
         mivel:

                     (1)

                     A Bizottságnak az (EU) 2018/1139 rendelettel összhangban el kell fogadnia a ballonpilóta-szakszolgálati engedélyekre vonatkozó követelmények megállapításához szükséges végrehajtási szabályokat azon esetekre, amikor a szóban forgó légi járművek megfelelnek az említett rendelet 2. cikke (1) bekezdése b) pontjának i. és ii. alpontjában meghatározott feltételeknek.

                     (2)

                     Tekintettel a ballonokkal kapcsolatos hajózószemélyzeti szakszolgálati engedélyezés sajátos jellegére, önálló rendeletekben meghatározott külön engedélyezési követelményekre van szükség. E követelményeknek az 1178/2011/EU bizottsági rendeletben (2) meghatározott, a hajózószemélyzeti szakszolgálati engedélyezésre vonatkozó általános szabályokon kell alapulniuk. Ezeket azonban át kell alakítani, és egyszerűsíteni kell annak biztosítása érdekében, hogy arányosak legyenek, és kockázatalapú megközelítésen alapuljanak, ugyanakkor biztosítsák, hogy a ballonpilóták folyamatosan rendelkezzenek a tevékenységeik elvégzéséhez és feladataik ellátásához szükséges szakértelemmel.

                     (3)

                     Az 1178/2011/EU rendelet 12. cikke (2a) bekezdésének (3) pontja értelmében a tagállamok 2020. április 8-ig alkalmazhatják tovább azon nemzeti engedélyezési szabályokat, amelyek hozzáférést biztosítanak az alapvető pilóta-jogosultságokhoz. Egyes tagállamok arról számoltak be a Bizottságnak és az Európai Unió Repülésbiztonsági Ügynökségének (a továbbiakban: EASA), hogy a nemzeti engedélyezési szabályoknak – amelyek értelmében a növendék pilóták felügyelet nélkül gyakorolnak korlátozott jogosultságokat, és lépésről lépésre megszerezhetik az alapvető jogosultságokat – a fenti összefüggésben történő fenntartása támogatja a légi sport- és szabadidős tevékenységek előmozdítását, köszönhetően a repüléshez való könnyű és megfizethetőbb hozzáférésnek. Az általános célú légi közlekedéshez való könnyebb hozzáférés támogatása és lehetővé tétele pedig összhangban van az EASA általános repülési ütemtervében megfogalmazott célokkal, amelyek egy arányosabb, rugalmasabb és proaktívabb szabályozási rendszer létrejöttét irányozzák elő (3). Ezen okokból a tagállamok számára mérlegelési jogkört kell biztosítani a tekintetben, hogy a ballonpilóta-szakszolgálati engedélyek (BPL) kiadása céljából továbbra is alkalmazzák-e az említett nemzeti engedélyezési szabályokat az (EU) 2019/430 rendeletben (4) bevezetett elvekkel összhangban. A tagállamoknak azonban tájékoztatniuk kell a Bizottságot és az EASA-t minden olyan esetben, amikor ilyen típusú engedélyezést végeznek. A tagállamoknak nyomon is kell követniük az ilyen típusú engedélyezést a repülésbiztonság elfogadható szintjének fenntartása érdekében.

                     (4)

                     A zökkenőmentes átmenet biztosítása érdekében a ballonpilóták számára még e rendelet alkalmazásának kezdőnapja előtt, az 1178/2011/EU rendelettel összhangban kiadott tanúsítványoknak, engedélyeknek és jóváhagyásoknak továbbra is érvényben kell maradniuk. Az e rendelet alkalmazásának kezdőnapja előtt kiadott nemzeti ballonpilóta-szakszolgálati engedélyeket a tagállamok illetékes hatóságai által az EASA-val konzultálva összeállított konvertálási jegyzőkönyvek alapján az e rendelettel összhangban kiadott szakszolgálati engedélyekké kell átalakítani.

                     (5)

                     Azokat a ballonpilóta képzéseket, amelyek e rendelet alkalmazásának kezdőnapja előtt kezdődtek meg az 1178/2011/EU rendelet I. mellékletével (FCL rész) összhangban, teljes mértékben be kell számítani, mivel az e rendelettel bevezetett képzési követelményekkel azonos vagy azoknál akár szélesebb körű követelményeket írnak elő. Az e rendelet alkalmazásának kezdőnapját megelőzően a Chicagói Egyezmény 1. mellékletével összhangban megkezdett képzést a tagállamok által összeállított beszámítási jegyzőkönyvek alapján kell beszámítani.

                     (6)

                     A meglévő képzési szervezetek számára megfelelő időt kell biztosítani arra, hogy az egyszerűsített képzési követelményekkel összefüggésben szükség esetén kiigazítsák képzési programjaikat.

                     (7)

                     Az (EU) 2018/395 bizottsági rendelet (5) rendelkezéseit a ballonokkal végzett műveletek tekintetében is naprakésszé kell tenni az említett rendelet elfogadása óta levont tanulságok figyelembevétele és bizonyos – például a kereskedelmi tevékenységekre vonatkozó nyilatkozatok benyújtásával kapcsolatos – szempontok egyértelművé tétele érdekében.

                     (8)

                     Az e rendeletben előírt intézkedések az EASA 01/2019. sz. véleményén (6) alapulnak, összhangban az (EU) 2018/1139 rendelet 75. cikke (2) bekezdésének b) és c) pontjával, valamint 76. cikkének (1) bekezdésével.

                     (9)

                     Az e rendeletben előírt intézkedések összhangban vannak az (EU) 2018/1139 rendelet 127. cikkével létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2018/395 rendelet a következőképpen módosul:

                        1.

                        a cím helyébe a következő szöveg lép:
                        „A Bizottság (EU) 2018/395 rendelete (2018. március 13.) a ballonok üzemben tartására, valamint a ballonokkal kapcsolatos hajózószemélyzeti szakszolgálati engedélyezésre vonatkozó részletes szabályoknak az (EU) 2018/1139 európai parlamenti és tanácsi rendelet értelmében történő meghatározásáról”;

                        2.

                        az 1. cikk (1) bekezdésének helyébe a következő szöveg lép:

                           „(1)   Ez a rendelet részletes szabályokat határoz meg a ballonokkal végzett légi műveletek, valamint a ballonpilóta-szakszolgálati engedélyek és kapcsolódó jogosítások, jogosultságok és tanúsítványok kibocsátása és fenntartása tekintetében azon esetekre, amikor a szóban forgó légi járművek megfelelnek az (EU) 2018/1139 európai parlamenti és tanácsi rendelet (*1) 2. cikke (1) bekezdése b) pontjának i. és ii. alpontjában meghatározott feltételeknek.

                           (*1)  Az Európai Parlament és a Tanács (EU) 2018/1139 rendelete (2018. július 4.) a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről (HL L 212., 2018.8.22., 1. o.). ”;"

                        3.

                        a 2. cikk a következőképpen módosul:

                                    a)

                                    a bevezető mondat helyébe a következő szöveg lép:
                                    „E rendelet alkalmazásában a következő fogalommeghatározásokat és – amennyiben e cikk a fogalmakat nem határozza meg másként – az 1178/2011/EU bizottsági rendelet (*2) 2. cikkének fogalommeghatározásait kell alkalmazni:

                                       (*2)  A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).”;"

                                    b)

                                    a cikk a következő 7a. ponttal egészül ki:

                                                „7a.

                                                »kereskedelmi célú üzemben tartás«: ballon díjazás vagy bármilyen egyéb ellenszolgáltatás ellenében történő üzemben tartása, amely a lakosság által igénybe vehető, vagy amennyiben az a lakosság által nem vehető igénybe, az üzemben tartó és az ügyfél közötti szerződés alapján végzett üzemben tartás, ahol az ügyfél nem gyakorol ellenőrzést az üzemben tartó felett;”;

                                    c)

                                    a 10. pont helyébe a következő szöveg lép:

                                                „10.

                                                »bevezető repülés«: díjazás vagy egyéb ellenszolgáltatás ellenében végrehajtott, rövid időtartamú repülési művelet, amelyet egy, az 1178/2011/EU rendelet 10a. cikkében említett képzési szervezet vagy a légi sportok, illetve a kedvtelési célú repülés népszerűsítése céljából létrehozott szervezet mutat be új tanulók vagy új tagok toborzása érdekében;”;

                                    d)

                                    a 12. pont helyébe a következő szöveg lép:

                                                „12.

                                                »sima bérleti megállapodás«: vállalkozások közötti olyan megállapodás, amelynek értelmében a ballon üzemben tartása a bérbevevő felelősségére történik;”;

                                    e)

                                    a szöveg a következő 13–15. ponttal egészül ki:

                                                „13.

                                                »nemzeti szakszolgálati engedély«: valamely tagállam által e rendelet III. melléklete (BFCL rész) vagy az 1178/2011/EU rendelet I. melléklete (FCL rész) alkalmazásának kezdőnapja előtt, a nemzeti jogszabályokkal összhangban kiadott pilóta-szakszolgálati engedély;

                                                14.

                                                »a BFCL rész szerinti szakszolgálati engedély«: az e rendelet III. mellékletében (BFCL rész) foglalt követelményeknek megfelelő hajózószemélyzeti szakszolgálati engedély;

                                                15.

                                                »konvertálási jegyzőkönyv«: egy engedély BFCL rész szerinti engedéllyé való átalakításának alátámasztására szolgáló jegyzőkönyv;”;

                        4.

                        a 3. cikk (2) bekezdése a következőképpen módosul:

                                    a)

                                    az első albekezdés helyébe a következő szöveg lép:

                                       „(2)   A ballonok üzemben tartói kizárólag akkor végezhetnek kereskedelmi célú üzemben tartást, ha az illetékes hatóság részére nyilatkozatot tettek arról, hogy rendelkeznek a ballon üzemben tartásához kapcsolódó feladatok ellátásához szükséges képességgel és eszközökkel.”;

                                    b)

                                    a második albekezdést el kell hagyni;

                                    c)

                                    a harmadik albekezdés a következőképpen módosul:

                                                i.

                                                a bevezető mondat helyébe a következő szöveg lép:
                                                „Az első albekezdés nem alkalmazandó a ballonokkal végzett alábbi műveletekre:”;

                                                ii.

                                                a c) és a d) pont helyébe a következő szöveg lép:

                                                            „c)

                                                            az 1178/2011/EU rendelet 10a. cikkében említett, a tagállamok valamelyikének területén található székhellyel rendelkező képzési szervezetek, vagy a légi sportok, illetve a kedvtelési célú repülés népszerűsítése céljából létrehozott szervezetek által kínált, a pilótával együtt legfeljebb négy magánszemély által végrehajtott bevezető repülések, valamint ejtőernyős ugrás céljából végrehajtott repülések, feltéve, hogy a ballont az adott szervezet tulajdonosként vagy sima légijármű-bérbevételi szerződés alapján tartja üzemben, a repülés nem termel a szervezeten kívüli felek számára kiosztható nyereséget, és az ilyen repülések a szervezet tevékenységének csupán elhanyagolható részét alkotják;

                                                            d)

                                                            az 1178/2011/EU rendelet 10a. cikkében említett, a tagállamok valamelyikének területén található székhellyel rendelkező képzési szervezetek által kínált gyakorlórepülések.”;

                        5.

                        a szöveg a 3. cikk után a következő 3a–3d. cikkel egészül ki:

                           „3a. cikk
                           Pilóta-szakszolgálati engedélyek és orvosi minősítések

                              (1)   Az (EU) felhatalmazáson alapuló bizottsági rendelet (*3) sérelme nélkül az e rendelet 1. cikkének (1) bekezdésében említett légi járművek pilótáinak meg kell felelniük az e rendelet III. mellékletében (BFCL rész) és az 1178/2011/EU rendelet IV. mellékletében (MED rész) meghatározott műszaki követelményeknek és igazgatási eljárásoknak.

                              (2)   A szakszolgálati engedélyek birtokosainak az e rendelet III. mellékletében (BFCL rész) meghatározott jogosultságai alóli kivételként az ilyen engedélyek jogosultjai a 3. cikk (2) bekezdésének a)–d) pontjában említett repüléseket végrehajthatják az e rendelet III. melléklete (BFCL rész) BFCL.215 pontjának való megfelelés nélkül.

                              (3)   Egy tagállam az alábbi feltételek mindegyikének teljesülése esetén engedélyezheti egy ballonpilóta-szakszolgálati engedély (BPL) megszerzésére irányuló képzésben részt vevő növendék pilótának, hogy korlátozott jogosultságokat felügyelet nélkül gyakoroljon még azelőtt, hogy a BPL kiadásához szükséges valamennyi követelményt teljesítette volna a III. mellékletnek (BFCL rész) megfelelően:

                                          a)

                                          a biztosított jogosultságok mértékét a tagállam által végzett repülésbiztonsági kockázatelemzés alapján kell meghatározni, figyelembe véve a pilóta által teljesítendő kompetenciaszinthez szükséges képzés terjedelmét;

                                          b)

                                          a jogosultságok a következőkre korlátozódnak:

                                                      i.

                                                      az engedélyező tagállam egész területe vagy annak egy része;

                                                      ii.

                                                      az engedélyező tagállamban lajstromozott ballonok;

                                          c)

                                          az engedély jogosultja részére, aki BPL kiadása iránti kérelmet nyújt be, beszámításra kerül az a képzés, amelyet az engedéllyel összhangban egy jóváhagyott képzési szervezet (ATO) vagy bejelentett képzési szervezet (DTO) ajánlása alapján végzett el;

                                          d)

                                          a tagállam 3 évente jelentéseket és repülésbiztonsági kockázatelemzéseket nyújt be a Bizottsághoz és az Európai Unió Repülésbiztonsági Ügynökségéhez;

                                          e)

                                          a tagállam nyomon követi az e bekezdés alapján kiadott engedélyek használatát a megfelelő szintű repülésbiztonság garantálása érdekében, és – amennyiben fokozott biztonsági kockázat vagy bármilyen biztonsági aggály merülne fel – meghozza a szükséges intézkedéseket.

                           3b. cikk
                           Meglévő pilóta-szakszolgálati engedélyek és nemzeti orvosi minősítések

                              (1)   A valamely tagállam által e rendelet alkalmazásának kezdőnapja előtt kiállított, FCL rész szerinti ballonpilóta-szakszolgálati engedélyeket és kapcsolódó jogosításokat, jogosultságokat és tanúsítványokat úgy kell tekinteni, mint amelyeket e rendelettel összhangban állítottak ki. A tagállamok a szóban forgó szakszolgálati engedélyeket az 1178/2011/EU rendelet VI. mellékletében (ARA rész) meghatározott formátumnak megfelelő szakszolgálati engedélyekre cserélik, amikor adminisztratív okokból vagy a szakszolgálati engedélyesek kérésére újra kiadják a szakszolgálati engedélyeket.

                              (2)   Amikor egy tagállam az e cikk (1) bekezdésével összhangban újra kiadja a szakszolgálati engedélyeket és a kapcsolódó jogosításokat, jogosultságokat és tanúsítványokat, a tagállam adott esetben:

                                          a)

                                          az FCL rész szerinti szakszolgálati engedélyekben már jóváhagyott valamennyi jogosultságot átvezeti az új formátumú szakszolgálati engedélyekre;

                                          b)

                                          az FCL rész szerinti szakszolgálati engedélyhez kapcsolódó, kötött repülésre vagy kereskedelmi célú üzemben tartásra vonatkozó jogosultságokat az e rendelet III. melléklete (BFCL rész) BFCL.200 és BFCL.215 pontjának rendelkezéseivel összhangban földhöz rögzített repülési jogosítássá vagy kereskedelmi célú üzembentartási jogosítássá alakítja át;

                                          c)

                                          az FCL rész szerinti szakszolgálati engedélyhez kapcsolódó repülésoktatói tanúsítvány lejárati idejét bevezeti a repülési naplóba, vagy ezzel egyenértékű dokumentumot ad ki. A szóban forgó lejárati időpont után a pilóták csak akkor gyakorolhatják oktatói jogosultságaikat, ha megfelelnek az e rendelet III. melléklete (BFCL rész) BFCL.360 pontjának.

                              (3)   A tagállamok által e rendelet III. melléklete (BFCL rész) alkalmazásának kezdőnapja előtt kiállított, nemzeti ballonpilóta-szakszolgálati engedélyek jogosultjai 2021. április 8-ig továbbra is gyakorolhatják a szakszolgálati engedélyük által biztosított jogosultságokat. Az említett időpontig a tagállamok a szóban forgó szakszolgálati engedélyeket az 1178/2011/EU rendelet 4. cikkének (4) és (5) bekezdésében foglalt követelményeknek megfelelő konvertálási jegyzőkönyvben meghatározott elemeknek megfelelően átkonvertálják a BFCL rész szerinti szakszolgálati engedélyekké és kapcsolódó jogosításokká, jogosultságokká és tanúsítványokká.

                              (4)   Az e cikk (2) bekezdésében meghatározott szakszolgálati engedélyhez kapcsolódó, valamely tagállam által az e rendelet III. melléklete (BFCL rész) alkalmazásának kezdőnapja előtt kiállított nemzeti pilóta-szakszolgálati orvosi minősítések a soron következő meghosszabbításuk időpontjáig, de legkésőbb 2021. április 8-ig érvényesek. A szóban forgó orvosi minősítések meghosszabbításának meg kell felelnie az 1178/2011/EU rendelet IV. mellékletében (MED rész) foglalt követelményeknek.

                           3c. cikk
                           Az e rendelet alkalmazásának kezdőnapja előtt megkezdett képzés beszámítása

                              (1)   A BFCL rész szerinti szakszolgálati engedélyek és kapcsolódó jogosítások, jogosultságok és tanúsítványok e rendelet III. mellékletének (BFCL rész) megfelelő kibocsátása szempontjából az e rendelet alkalmazásának kezdőnapját megelőzően az 1178/2011/EU rendelet I. mellékletével (FCL rész) összhangban megkezdett képzést úgy kell tekinteni, mint amely megfelel e rendelet követelményeinek, feltéve, hogy a BPL legkésőbb 2021. április 8-ig kiadásra került. Ebben az esetben a következők alkalmazandók:

                                          a)

                                          a hőléghajó osztályt képviselő ballonokon megkezdett BPL-képzés elvégezhető a szóban forgó a ballonokon, ideértve a kapcsolódó vizsgákat is;

                                          b)

                                          a hőlégballon osztály „A” csoportjába tartozó ballonoktól eltérő ballonokon teljesített képzési órákat teljes mértékben be kell számítani a III. melléklet BFCL.130 (b) pontjában foglalt követelmény teljesítésébe.

                              (2)   Az e rendelet vagy az 1178/2011/EU rendelet I. melléklete (FCL rész) alkalmazásának kezdőnapja előtt a Chicagói Egyezmény 1. mellékletével összhangban megkezdett képzéseknek a BFCL rész szerinti engedélyek kibocsátása céljából történő beszámítására egy, a tagállam által az Európai Unió Repülésbiztonsági Ügynökségével egyeztetésben készített beszámítási jegyzőkönyv alapján kerül sor.

                              (3)   A (2) bekezdés szerinti beszámítási jegyzőkönyvben ismertetni kell a képzés tartalmát, továbbá meg kell jelölni a BFCL résszel kapcsolatban beszámításra kerülő követelményeket és adott esetben azokat a követelményeket, amelyeket a kérelmezőknek a BFCL rész szerinti engedély megszerzéséhez teljesíteniük kell. A jegyzőkönyvnek tartalmaznia kell a képzés tartalmának igazolásához szükséges valamennyi dokumentum másolatát, valamint a képzés megkezdésére irányadó nemzeti előírások és eljárások másolatát.

                           3d. cikk
                           Képzési szervezetek

                              (1)   Az 1. cikk (1) bekezdésében említett pilóta-szakszolgálati engedélyek megszerzéséhez szükséges képzési szervezeteknek meg kell felelniük az 1178/2011/EU rendelet 10a. cikkében foglalt követelményeknek.

                              (2)   Az e cikk (1) bekezdésében említett azon képzési szervezetek, amelyek az 1178/2011/EU rendelet VII. mellékletének (ORA rész) megfelelően kiadott engedéllyel rendelkeznek, vagy az 1178/2011/EU rendelet VIII. mellékletének (DTO rész) megfelelően bejelentést nyújtottak be e rendelet alkalmazásának kezdőnapja előtt, szükség esetén legkésőbb 2021. április 8-ig kiigazítják képzési programjaikat.”

                           (*3)  A Bizottság (EU) felhatalmazáson alapuló rendelete (2020. március 4.) (a Hivatalos Lapban még nem tették közzé);"

                        6.

                        az I. melléklet (DEF rész) e rendelet I. mellékletének megfelelően módosul;

                        7.

                        a II. melléklet (BOP rész) e rendelet II. mellékletének megfelelően módosul;

                        8.

                        a rendelet az e rendelet III. mellékletében meghatározott III. melléklettel (BFCL rész) egészül ki.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. április 8-tól kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. március 4-én.

                  a Bizottság részéről

                  az elnök

               Ursula VON DER LEYEN

            (1)  HL L 212., 2018.8.22., 1. o.

            (2)  A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).

            (3)  https://www.easa.europa.eu/easa-and-you/general-aviation/general-aviation-road-map

            (4)  A Bizottság (EU) 2019/430 végrehajtási rendelete (2019. március 18.) az 1178/2011/EU rendeletnek a könnyű légi járműre érvényes pilóta-szakszolgálati engedély kiadása előtt felügyelet nélkül gyakorolt, korlátozott jogosultságok tekintetében történő módosításáról (HL L 75., 2019.3.19., 66. o.).

            (5)  A Bizottság (EU) 2018/395 rendelete (2018. március 13.) a ballonok üzemben tartására vonatkozó részletes szabályoknak a 216/2008/EK európai parlamenti és tanácsi rendelet értelmében történő meghatározásáról (HL L 71., 2018.3.14., 10. o.).

            (6)  Az általános célú légi közlekedésben részt vevő pilótáknak a műszeres repülési szabályok szerinti repüléshez való könnyebb hozzáférése, valamint a ballonra és vitorlázó repülőgépre vonatkozó szakszolgálati engedélyezési követelmények felülvizsgálata (a 01/2019 sz. vélemény (A) és (B) része, 2019. február 19.), elérhető itt: https://www.easa.europa.eu/document-library/opinions

            I. MELLÉKLET
            Az (EU) 2018/395 rendelet I. melléklete (Fogalommeghatározások) (DEF rész) a következőképpen módosul:

                        1.

                        A bevezető mondat helyébe a következő szöveg lép:
                        „E rendelet alkalmazásában a következő fogalommeghatározásokat és – amennyiben e melléklet a fogalmakat nem határozza meg másként – az 1178/2011/EU rendelet 2. cikkének, valamint e rendelet I. melléklete (FCL rész) FCL.010 pontjának fogalommeghatározásait kell alkalmazni:”.

                        2.

                        Az 1. és 2. pont helyébe a következő szöveg lép:

                                    „1.

                                    »elfogadható megfelelési módozatok (AMC)«: az Ügynökség által elfogadott, nem kötelező érvényű előírások, amelyekkel bizonyítható az (EU) 2018/1139 rendeletnek és a rendelet felhatalmazáson alapuló és végrehajtási jogi aktusainak való megfelelés;

                                    2.

                                    »alternatív megfelelési módozatok (AltMoC)«: egy meglévő elfogadható megfelelési módozatra alternatívát kínáló módozatok vagy az (EU) 2018/1139 rendeletnek és annak felhatalmazáson alapuló és végrehajtási jogi aktusainak való megfelelésre új módozatokat javasló olyan megfelelési módozatok, amelyekhez az Ügynökség nem fogadott el kapcsolódó elfogadható megfelelési módozatokat;”.

                        3.

                        A szöveg a következő 11a. ponttal egészül ki:

                                    „11a.

                                    »repülési idő«: az a teljes időtartam, amely a ballonkosárnak a földtől felszállási céllal történő elemelkedésének pillanatától a repülés befejezése után a ballon végleges megállásáig tart;”.

                        4.

                        A szöveg a következő 17a. és 17b. ponttal egészül ki:

                                    „17 a.

                                    »ballonosztály«: ballonok kategóriába sorolása a repülésüket biztosító eszközök szerint;

                                    17b.

                                    »készségellenőrzés«: a jártasság igazolása az e rendeletben meghatározott, közelmúltbeli tapasztalatra vonatkozó követelményeknek való megfelelés céljából, ideértve adott esetben a szóbeli vizsgázást is;”.

                        5.

                        A 22. pont helyébe a következő szöveg lép:

                                    „22.

                                    »balloncsoport«: ballonok kategóriába sorolása a kupola mérete vagy térfogata szerint;”.

                        6.

                        A szöveg a következő 23–26. ponttal egészül ki:

                                    „23.

                                    »jártassági vizsga«: a jártasság bizonyítása szakszolgálati engedély vagy jogosítás kiadása, illetve jogosultság meghosszabítása céljából, amely szükség esetén magában foglalhat szóbeli vizsgákat is;

                                    24.

                                    »kompetenciafelmérés«: a jártasság, tudás és hozzáállás bizonyítása az oktatói vagy vizsgáztatói tanúsítvány első kiállítása, meghosszabbítása vagy megújítása céljából;

                                    25.

                                    »egyedülrepülés«: olyan repülés, amely során a növendék pilóta egyedül tartózkodik a ballon fedélzetén;

                                    26.

                                    »kötött repülés«: olyan repülés, amelynek során a ballont az üzemben tartás ideje alatt egy lehorgonyzó rendszer – kivéve a felszállási eljárás részeként használható rögzítőkábelt – egy rögzített pont fölött tartja.”

            II. MELLÉKLET
            Az (EU) 2018/395 rendelet II. melléklete (Ballonok légi üzemben tartása) (BOP rész) a következőképpen módosul:

                        1.

                        A BOP.BAS.010 a) pont helyébe a következő szöveg lép:

                                    „a)

                                    A 965/2012/EU rendelet II. mellékletének (ARO rész) ARO.GEN.300 a) 2. pontja szerint a folyamatos megfelelés ellenőrzéséért felelős illetékes hatóság kérésére az üzemben tartó bizonyítja az (EU) 2018/1139 rendelet V. mellékletében szereplő alapvető követelményeknek és az e rendeletben szereplő követelményeknek való megfelelést.”

                        2.

                        A BOP.BAS.020 pont helyébe a következő szöveg lép:
                        „BOP.BAS.020 Haladéktalan reagálás a repülésbiztonsági problémákra

                        Az üzemben tartónak végre kell hajtania:

                                    a)

                                    az illetékes hatóság által a 965/2012/EU rendelet II. mellékletének (ARO rész) ARO.GEN.135 c) pontjával összhangban elrendelt biztonsági intézkedéseket; valamint

                                    b)

                                    a légialkalmassági utasításokat és az Ügynökség által az (EU) 2018/1139 rendelet 77. cikke (1) bekezdésének h) pontjával összhangban kiadott egyéb kötelező információkat.”

                        3.

                        A BOP.BAS.025 pont helyébe a következő szöveg lép:
                        „BOP.BAS.025 Parancsnok kijelölése

                        Az üzemben tartó légijármű-parancsnoknak jelöl ki egy, az e rendelet III. melléklete (BFCL rész) szerint parancsnok minősítéssel rendelkező személyt.”

                        4.

                        A BOP.BAS.300 c) pont helyébe a következő szöveg lép:

                                    „c)

                                    Az ezen szakaszban nem előírt műszereknek és berendezéseknek, valamint az e melléklet által elő nem írt, de a repülés során a ballonon tartott berendezéseknek meg kell felelniük az alábbi két követelménynek:

                                                1.

                                                az ezen műszerek vagy berendezések által megjelenített információkat a hajózó személyzet nem használhatja az (EU) 2018/1139 rendelet II. melléklete szerinti, a légialkalmasságra vonatkozó alapvető követelményeknek való megfelelésre;

                                                2.

                                                a műszerek és berendezések nem befolyásolhatják a ballon légialkalmasságát még üzemszünetek vagy rendellenes működés esetén sem.”

                        5.

                        A BOP.ADD.005 a) pont helyébe a következő szöveg lép:

                                    „a)

                                    Az üzemben tartó felel a ballonnak az (EU) 2018/1139 rendelet V. mellékletben meghatározott alapvető követelményekkel, ezen alrész követelményeivel és a nyilatkozattal összhangban történő üzemben tartásáért.”

                        6.

                        A BOP.ADD.015 a) pont helyébe a következő szöveg lép:

                                    „a)

                                    Annak érdekében, hogy az illetékes hatóság meg tudja állapítani, hogy az üzemben tartó megfelel-e az (EU) 2018/1139 rendelet V. mellékletében meghatározott alapvető követelményeknek és e rendelet követelményeinek, az üzemben tartó bármikor hozzáférést biztosít létesítményeihez, ballonjaihoz, dokumentumaihoz, nyilvántartásaihoz, adataihoz, eljárásaihoz és az e rendelet hatálya alá tartozó tevékenységével kapcsolatos minden más anyaghoz az illetékes hatóság által erre feljogosított valamennyi személy részére, függetlenül attól, hogy egy adott tevékenység szerződés keretében kiszervezésre került-e, vagy sem.”

                        7.

                        A BOP.ADD.035 pont helyébe a következő szöveg lép:
                        „BOP.ADD.035 Szerződés alapján végzett tevékenységek

                        Amennyiben tevékenységének az e rendelet hatálya alá eső bármely részét szerződés keretében kiszervezi, az üzemben tartó felelős azért, hogy a szerződés keretében megbízott fél a tevékenységet az (EU) 2018/1139 rendelet V. mellékletében meghatározott alapvető követelményeknek és e rendelet követelményeinek megfelelően végezze. Az üzemben tartónak azt is biztosítania kell, hogy az illetékes hatóság hozzáférhessen a szerződés keretében megbízott szervezethez, és ellenőrizhesse a vonatkozó követelményeknek való megfelelését.”

                        8.

                        A BOP.ADD.040 a) pont helyébe a következő szöveg lép:

                                    „a)

                                    Az üzemben tartónak ki kell neveznie egy felelős vezetőt, aki felhatalmazással rendelkezik annak biztosítására, hogy az e rendelet hatálya alá eső összes tevékenység az (EU) 2018/1139 rendelet V. mellékletében meghatározott alapvető követelményeknek és e rendelet követelményeinek megfelelően kerüljön finanszírozásra és végrehajtásra. A felelős vezető felel a hatékony irányítási rendszer kialakításáért és fenntartásáért.”

                        9.

                        A BOP.ADD.045 pont helyébe a következő szöveg lép:
                        „BOP.ADD.045 A létesítményekkel kapcsolatos követelmények

                        Az üzemben tartónak rendelkeznie kell az (EU) 2018/1139 rendelet V. mellékletében meghatározott alapvető követelményeknek és e rendelet követelményeinek való megfelelés biztosítását szolgáló összes feladat és tevékenység elvégzésére és irányítására alkalmas létesítményekkel.”

                        10.

                        A BOP.ADD.100 a) pont helyébe a következő szöveg lép:

                                    „a)

                                    A 3. cikk (2) bekezdésének második albekezdésében említett nyilatkozatban az üzemben tartónak meg kell erősítenie, hogy megfelel és a jövőben is meg fog felelni az (EU) 2018/1139 rendelet V. mellékletében szereplő alapvető követelményeknek és az e rendeletben szereplő követelményeknek.”

                        11.

                        A BOP.ADD.105 a) pont helyébe a következő szöveg lép:

                                    „a)

                                    Az üzemben tartó haladéktalanul értesíti az illetékes hatóságot a körülmények minden olyan változásáról, amely hatással van az (EU) 2018/1139 rendelet V. mellékletében szereplő alapvető követelményeknek és e rendelet követelményeinek való, az e nyilatkozat formájában az illetékes hatóságok részére tett nyilatkozat szerinti megfelelésére, továbbá a nyilatkozat részét képező vagy ahhoz csatolt, a BOP.ADD.100 b) pontban említett információkat és az alternatív megfelelési módozatok BOP.ADD.100 c) pontban említett jegyzékét érintő változásokról.”

                        12.

                        A BOP.ADD.115 c) pont helyébe a következő szöveg lép:

                                    „c)

                                    Ha egy harmadik országban lajstromozott ballon sima bérleti megállapodás hatálya alá tartozik, az üzemben tartója biztosítja, hogy a folyamatos légialkalmasság tekintetében teljesüljenek az (EU) 2018/1139 rendelet II. és V. mellékletében szereplő alapvető követelmények és e rendelet követelményei.”

                        13.

                        A BOP.ADD.300 c) pont helyébe a következő szöveg lép:

                                    „c)

                                    A hajózó személyzet valamennyi tagjának érvényes, az e rendelet III. melléklete alapján kiállított vagy elfogadott szakszolgálati engedéllyel és jogosításokkal kell rendelkeznie, továbbá alkalmasnak kell lennie a rá osztott feladatok elvégzésére.”

                        14.

                        A BOP.ADD.300 e) pont helyébe a következő szöveg lép:

                                    „e)

                                    A hajózó személyzet szabadfoglalkozású vagy részmunkaidős beosztásban dolgozó tagjainak foglalkoztatása esetén az üzemben tartónak ellenőriznie kell, hogy teljesül-e az összes alábbi követelmény:

                                                1.

                                                ezen alrész követelményei;

                                                2.

                                                e rendelet III. melléklete, beleértve a közelmúltbeli tapasztalatokra vonatkozó követelményeket;

                                                3.

                                                az üzemben tartó központi ügyvezetésének helye szerinti tagállam nemzeti jogában meghatározott repülési és szolgálati időkorlátok, illetve pihenőidőre vonatkozó követelmények, figyelembe véve a hajózó személyzet tagja által más üzemben tartó(k)nak nyújtott valamennyi szolgáltatást.”

                        15.

                        A BOP.ADD.305 b) pont helyébe a következő szöveg lép:

                                    „b)

                                    Az üzemben tartó csak olyan pilótát jelölhet ki parancsnoknak, aki:

                                                1.

                                                rendelkezik az e rendelet III. melléklete szerinti parancsnok minősítéssel;

                                                2.

                                                rendelkezik az üzembentartási kézikönyvben meghatározott minimális tapasztalattal; és

                                                3.

                                                megfelelő ismeretekkel rendelkezik a berepülendő területről.”

                        16.

                        A BOP.ADD.310 pont helyébe a következő szöveg lép:
                        „BOP.ADD.310 Képzés és ellenőrző vizsga

                        A hajózó személyzet tagjainak BOP.ADD.315 pontban előírt képzéseit és ellenőrző vizsgáit az alábbiak szerint kell biztosítani:

                                    a)

                                    az üzemben tartó által az üzembentartási kézikönyvben előírt képzési programok és tantervek alapján;

                                    b)

                                    megfelelően képzett oktatók részvételével, a repülési oktatást és ellenőrző vizsgát pedig az e rendelet III. melléklete szerinti képesítéssel rendelkező személyek részvételével.”

                        17.

                        A függelék helyébe a következő szöveg lép:

                              „Függelék

                                             Nyilatkozat

                                          az (EU) 2018/395 bizottsági rendeletnek megfelelően

                                             Üzemben tartó

                                          Név:
                                          A hely, ahol az üzemben tartó központi ügyvezetésének helye található:
                                          A felelős vezető neve és kapcsolattartási adatai:

                                             A ballon üzemben tartása

                                          A kereskedelmi célú üzemben tartás kezdetének és adott esetben a már zajló kereskedelmi célú üzemben tartás módosításának időpontja:

                                          Az alkalmazott ballonokkal, a kereskedelmi célú üzemben tartással és a folyamatos légialkalmasság-irányítással kapcsolatos információk: (1)

                                             Ballontípus

                                             Ballonnyilvántartás

                                             Fő bázis

                                             Az üzemben tartás típusa(i)
                                              (2)

                                             Légialkalmasság-irányító szervezet
                                              (3)

                                          Adott esetben az alternatív megfelelési módozatok (AltMoC-k) jegyzéke a kapcsolódó AMC-kre való hivatkozással (kérjük, csatolja a nyilatkozathoz):

                                             Megállapítások

                                          ☐ Az üzemben tartó megfelel és a jövőben is meg fog felelni az (EU) 2018/1139 rendelet V. mellékletében szereplő alapvető követelményeknek és az (EU) 2018/395 rendelet követelményeinek.
                                          Ezen belül az üzemben tartó a kereskedelmi célú légi műveleteket az (EU) 2018/395 rendelet II. mellékletének ADD alrészében meghatározott alábbi követelményekkel összhangban folytatja:

                                          ☐ A felügyeleti rendszerre vonatkozó dokumentáció, ezen belül az üzembentartási kézikönyv, megfelel az ADD részben meghatározott követelményeknek, és minden repülés az ADD alrész BOP.ADD.005 b) pontjában előírtak szerint az üzembentartási kézikönyv eljárásaival összhangban történik.

                                          ☐ Valamennyi üzemben tartott ballon rendelkezik a 748/2012/EU rendelet szerint kiadott légialkalmassági bizonyítvánnyal vagy megfelel a harmadik országokban lajstromozott és teljes légijármű-bérleti szerződés vagy sima bérleti megállapodás keretében használt ballonokra vonatkozó sajátos légialkalmassági előírásoknak az ADD alrész BOP.ADD.110 és BOP.ADD.115 b) és c) pontjában előírtak szerint. ADD ALRÉSZ

                                          ☐ A hajózó személyzet minden tagja rendelkezik az ADD alrész BOP.ADD.300 c) pontjában előírtak szerint érvényes, az (EU) 2018/395 rendelet III. melléklete alapján kiállított vagy elfogadott szakszolgálati engedéllyel és jogosításokkal.

                                          ☐ Az üzemben tartó értesíti az illetékes hatóságot a körülmények minden olyan változásáról, amely hatással van az (EU) 2018/1139 rendelet V. mellékletében szereplő alapvető követelményeknek és az (EU) 2018/395 rendelet követelményeinek való, az e nyilatkozat formájában az illetékes hatóságok részére tett nyilatkozat szerinti megfelelésére, továbbá az e nyilatkozatban szereplő és az ahhoz csatolt bármely információt vagy az alternatív megfelelési módozatok (AltMoC-k) jegyzékeit érintő változásról, az ADD alrész BOP.ADD.105 a) pontjában előírtak szerint.

                                          ☐ Az üzemben tartó kijelenti, hogy az ebben a nyilatkozatban és annak mellékleteiben foglalt valamennyi információ hiánytalan és megfelel a valóságnak.

                                          Dátum, a felelős vezető neve és aláírása

                        ”

               (1)  Töltse ki a táblázatot! Ha nincs elegendő hely az összes információ feltüntetésére, akkor azokat mellékletként kell csatolni. A mellékleteket dátummal és aláírással kell ellátni.

               (2)  „Üzemben tartás típusán (típusain)” a ballonnal végzett kereskedelmi célú művelet típusa értendő.

               (3)  A légialkalmasság-irányító szervezetre vonatkozó információk között fel kell tüntetni a szervezet nevét, címét és jóváhagyásának hivatkozási számát.

            III. MELLÉKLET

                     „III. MELLÉKLET
                     A BALLONOK HAJÓZÓ SZEMÉLYZETÉNEK SZAKSZOLGÁLATI ENGEDÉLYEIRE VONATKOZÓ KÖVETELMÉNYEK
                     [BFCL RÉSZ]

                        GEN ALRÉSZ

                           ÁLTALÁNOS KÖVETELMÉNYEK

                        BFCL.001 Hatály

                     Ez a melléklet meghatározza a ballonpilóta-szakszolgálati engedélyeknek (BPL), valamint a kapcsolódó jogosultságoknak, jogosításoknak és tanúsítványoknak a kiadására vonatkozó előírásokat, valamint azok érvényességi és alkalmazási feltételeit.

                        BFCL.005 Az illetékes hatóság

                     E melléklet alkalmazásában illetékes hatóság az azon tagállam által kijelölt hatóság, amelyhez a ballonpilóta-szakszolgálati engedélynek vagy a kapcsolódó jogosultságoknak, jogosításoknak vagy tanúsítványoknak a kiadása iránti kérelmet be kell nyújtani.

                        BFCL.010 Ballonosztályok és balloncsoportok

                     E melléklet alkalmazásában a ballonokat a következő osztályokba és csoportokba kell sorolni:

                                 a)

                                 a „hőlégballonok” osztálya:

                                             1.

                                             A. csoport: legfeljebb 3 400 m3 (120 069 ft3) kupolatérfogatig;

                                             2.

                                             B. csoport: 3 401 m3 (120 070 ft3) és 6 000 m3 (211 888 ft3) közötti kupolatérfogat;

                                             3.

                                             C. csoport: 6 001 m3 (211 889 ft3) és 10 500 m3 (370 804 ft3) közötti kupolatérfogat;

                                             4.

                                             D. csoport: 10 500 m3-t (370 804 ft3) meghaladó kupolatérfogat;

                                 b)

                                 a „gázballonok” osztálya;

                                 c)

                                 a „vegyes ballonok” osztálya;

                                 d)

                                 a „hőléghajók” osztálya.

                        BFCL.015 A BPL kiadásának, meghosszabbításának és megújításának, valamint a kapcsolódó jogosultságoknak, jogosításoknak és tanúsítványoknak a kérelmezése

                                 a)

                                 Az alábbiakra irányuló kérelmeket az illetékes hatóság által meghatározott formában és módon kell benyújtani az illetékes hatóságnak:

                                             1.

                                             a BPL és a kapcsolódó jogosítások kiadása;

                                             2.

                                             a BPL-jogosultságok kiterjesztése;

                                             3.

                                             ballonrepülés-oktatói (FI(B)) tanúsítvány kiadása;

                                             4.

                                             ballonrepülés-vizsgáztatói (FE(B)) tanúsítvány kiadása, meghosszabbítása és megújítása; és

                                             5.

                                             a BPL és a kapcsolódó jogosítások, jogosultságok és tanúsítványok bármely módosítása.

                                 b)

                                 Az a) pontban meghatározott kérelemhez bizonyítékot kell csatolni arra vonatkozóan, hogy a kérelmező megfelel az e mellékletben és az 1178/2011/EU rendelet IV. mellékletében (MED rész) megállapított vonatkozó követelményeknek.

                                 c)

                                 A szakszolgálati engedély, jogosítás vagy tanúsítvány által biztosított jogosultságok bármely korlátozását vagy kiterjesztését az illetékes hatóságnak be kell jegyeznie a szakszolgálati engedélybe vagy tanúsítványba.

                                 d)

                                 Senki nem rendelkezhet egy időben több mint egy, az ezen melléklet szerint kiadott ballonpilóta-szakszolgálati engedéllyel.

                                 e)

                                 A szakszolgálati engedély birtokosa a kérelmeket az a) pontban meghatározottak szerint nyújtja be az azon tagállam által kijelölt illetékes hatósághoz, amelyben szakszolgálati engedélyeinek bármelyikét e mellékletnek (BFCL rész), az 1178/2011/EU rendelet I. mellékletének (FCL rész) vagy adott esetben az (EU) 2018/1976 végrehajtási rendelet III. mellékletének (SFCL rész) megfelelően kiállították.

                                 f)

                                 A BPL birtokosa kérelmezheti, hogy az illetékes hatóság helyett egy másik tagállam által kijelölt illetékes hatóság járjon el, de ebben az esetben valamennyi birtokában lévő engedély tekintetében ennek az új illetékes hatóságnak kell eljárnia.

                                 g)

                                 A kérelmezőnek legkésőbb a jártassági vizsga vagy kompetenciafelmérés sikeres elvégzését követő hat hónapon belül kérelmeznie kell a BPL és a kapcsolódó jogosítások, jogosultságok vagy tanúsítványok kiadását.

                        BFCL.030 Gyakorlati jártassági vizsga

                     A BFCL.215 pontban meghatározott kereskedelmi célú üzembentartási jogosításhoz szükséges jártassági vizsga kivételével a jártassági vizsga kérelmezőjét a képzés befejezését követően annak az ATO-nak vagy DTO-nak kell ajánlania a vizsgára, amely felelős a kérelmező által elvégzett képzésért. A jóváhagyott képzési szervezet (ATO) vagy bejelentett képzési szervezet (DTO) a vizsgáztató rendelkezésére bocsátja a képzési nyilvántartást.

                        BFCL.035 A repülési idő beszámítása

                     BPL vagy kapcsolódó jogosultság, jogosítás vagy tanúsítvány kérelmezője esetében az összes egyedülrepülési, kétkormányos képzési vagy parancsnokként való ballonrepülési idő teljes mértékben beszámítandó a szakszolgálati engedélyhez, jogosításhoz vagy tanúsítványhoz szükséges teljes repülési időre vonatkozó követelmény teljesítésébe.

                        BFCL.045 Okmánybemutatási kötelezettség

                                 a)

                                 A BPL-hez kapcsolódó jogosultságok gyakorlása során a BPL birtokosának az alábbiak mindegyikét magánál kell tartania:

                                             1.

                                             érvényes BPL;

                                             2.

                                             érvényes orvosi minősítés;

                                             3.

                                             fényképes személyazonosító okmány;

                                             4.

                                             megfelelő repülésinapló-adatok az e melléklet követelményeinek való megfelelés igazolására.

                                 b)

                                 A növendék pilótának minden egyedülrepülés során az alábbiakat kell magánál tartania:

                                             1.

                                             az a) 2. és a) 3. pontban meghatározott okmányok; és

                                             2.

                                             a BFCL.125 a) pontban előírt engedély igazolása.

                                 c)

                                 A BPL birtokosa vagy a növendék pilóta indokolatlan késedelem nélkül köteles az a) vagy a b) pont szerinti okmányokat az illetékes hatóság felhatalmazott képviselőjének kérésére, ellenőrzés céljából bemutatni.

                        BFCL.050 A repülési idő nyilvántartása

                     A BPL-birtokosok és a növendék pilóták kötelesek az összes repülésével kapcsolatos megbízható adatokat az illetékes hatóság által előírt nyomtatványon és módon nyilvántartani.

                        BFCL.065 A 70 éves vagy idősebb BPL-birtokosok jogosultságainak korlátozása a ballonnal történő kereskedelmi célú utasszállítási műveletekben

                     Azon BPL-birtokosok, akik betöltötték a 70. életévüket, nem tevékenykedhetnek ballonpilótaként ballonnal történő kereskedelmi célú utasszállítási műveletekben.

                        BFCL.070 A szakszolgálati engedélyek, jogosultságok, jogosítások és tanúsítványok korlátozása, felfüggesztése és visszavonása

                                 a)

                                 Az e melléklettel összhangban kiadott BPL-t, valamint a kapcsolódó jogosultságokat, jogosításokat és tanúsítványokat az illetékes hatóság az 1178/2011/EU rendelet VI. mellékletében (ARA rész) meghatározott feltételekkel és eljárásokkal összhangban korlátozhatja, felfüggesztheti vagy visszavonhatja, ha a BPL birtokosa nem felel meg az (EU) 2018/1139 rendelet IV. mellékletében meghatározott alapvető követelményeknek vagy az e mellékletben, valamint az e rendelet II. mellékletében (BOP rész) vagy az 1178/2011/EU rendelet IV. mellékletében (MED rész) meghatározott követelményeknek.

                                 b)

                                 A BPL birtokosa haladéktalanul visszaküldi a szakszolgálati engedélyt vagy tanúsítványt az illetékes hatóságnak, ha szakszolgálati engedélyét, jogosultságát, jogosítását vagy tanúsítványát korlátozták, felfüggesztették vagy visszavonták.

                        BPL ALRÉSZ

                           BALLONPILÓTA-SZAKSZOLGÁLATI ENGEDÉLY (BPL)

                        BFCL.115 BPL – Jogosultságok és feltételek

                                 a)

                                 A BPL-birtokos jogosultságai a parancsnoki feladatkör ballonon való ellátására terjednek ki:

                                             1.

                                             díjazás nélkül a nem kereskedelmi célú műveletek során;

                                             2.

                                             kereskedelmi célú műveletek során, vagy ha e melléklet ADD alrésze BFCL.215 pontjának rendelkezéseivel összhangban kereskedelmi célú üzembentartási jogosítással rendelkezik.

                                 b)

                                 Az a) 1. ponttól eltérve, azon BPL-birtokos, aki oktatói vagy vizsgáztatói jogosultságokkal rendelkezik, díjazásban részesülhet a következőkért:

                                             1.

                                             BPL-hez nyújtott repülésoktatási szolgáltatás;

                                             2.

                                             BPL-hez szükséges jártassági vizsgák és készségellenőrzések lefolytatása;

                                             3.

                                             BPL-hez kapcsolódó jogosultságokra, jogosításokra és tanúsításokra vonatkozó képzések, vizsgáztatások és ellenőrzések lefolytatása.

                                 c)

                                 A BPL-birtokos csak akkor gyakorolhatja a BPL-jogosultságokat, ha megfelel a megfelelő közelmúltbeli tapasztalatra vonatkozó követelményeknek, valamint ha a gyakorolt jogosultságoknak megfelelő orvosi minősítésük érvényes.

                        BFCL.120 BPL – Minimális életkor

                     A BPL kérelmezője betöltötte a 16. életévét.

                        BFCL.125 BPL – Növendék pilóta

                                 a)

                                 Növendék pilóta csak egy ballonrepülés-oktató (FI(B)) felhatalmazásával és felügyelete mellett hajthat végre egyedülrepülést.

                                 b)

                                 A növendék pilóta csak akkor hajthat végre egyedülrepülést, ha betöltötte 14. életévét.

                        BFCL.130 BPL – A tanfolyamra és a tapasztalatra vonatkozó követelmények

                     A BPL kérelmezőjének el kell végeznie egy tanfolyamot egy ATO-nál vagy DTO-nál. A tanfolyam anyagát az igényelt jogosultságokhoz kell igazítani, a tanfolyamnak pedig a következőket kell tartalmaznia:

                                 a)

                                 a BFCL.135 a) pontban meghatározott elméleti ismeretek;

                                 b)

                                 legalább 16 órányi repülésoktatás gázballonon vagy a »hőlégballon« osztály »A« csoportjába tartozó hőlégballonon, amely tartalmaz legalább:

                                             1.

                                             12 órányi kétkormányos repülésoktatást;

                                             2.

                                             10 ballonfeltöltést és 20 felszállást és leszállást; és

                                             3.

                                             egy felügyelt egyedülrepülést 30 perc repülési idővel.

                        BFCL.135 BPL – Elméleti vizsga

                                 a)

                                 Elméleti ismeretek
                                 A BPL kérelmezője vizsgán ad számot a megszerezni kívánt jogosultságoknak megfelelő szintű elméleti ismereteiről, melyek felosztása a következő:

                                             1.

                                             általános tárgyak:

                                                         i.

                                                         légi jog;

                                                         ii.

                                                         emberi teljesítőképesség;

                                                         iii.

                                                         meteorológia;

                                                         iv.

                                                         kommunikáció; és

                                             2.

                                             a ballonokkal kapcsolatos speciális tárgyak;

                                                         i.

                                                         repüléselmélet;

                                                         ii.

                                                         operatív eljárások;

                                                         iii.

                                                         repülés-végrehajtás és repüléstervezés;

                                                         iv.

                                                         a ballonokra vonatkozó általános ismeretek; és

                                                         v.

                                                         navigáció.

                                 b)

                                 A kérelmező kötelességei

                                             1.

                                             A kérelmező a BPL-hez szükséges elméleti vizsgák mindegyikét egyazon tagállam illetékes hatóságának felelősségi körében teljesíti.

                                             2.

                                             A kérelmező az elméleti vizsgát kizárólag a képzéséért felelős ATO vagy DTO ajánlására teheti le, és csak azt követően, hogy az elméleti tanfolyam megfelelő elemeit kielégítő színvonalon teljesítette.

                                             3.

                                             Az ATO vagy a DTO ajánlása 12 hónapig érvényes. Ha a kérelmező nem tett le legalább egy írásbeli elméleti részvizsgát ezen érvényességi időszakon belül, az ATO-nak vagy a DTO-nak meg kell határoznia, hogy szükség van-e további képzésre a kérelmező igényei alapján.

                                 c)

                                 A sikeres vizsga feltételei

                                             1.

                                             A kérelmező akkor felel meg az írásbeli elméleti vizsgán, ha megszerzi az elérhető pontok legalább 75 %-át. Büntetőpont nem adható.

                                             2.

                                             Amennyiben e melléklet másképp nem rendelkezik, a kérelmező BPL-hez szükséges előírt elméleti vizsgája akkor tekinthető sikeresnek, ha a kérelmező az első vizsgakísérlet naptári hónapja végétől számított 18 hónapon belül sikeresen teljesítette valamennyi elméleti részvizsgáját.

                                             3.

                                             Ha a kérelmező negyedik próbálkozásra sem tudott sikeresen teljesíteni egy elméleti részvizsgát, vagy ha a 2. pontban említett időhatáron belül nem teljesítette az összes elméleti részvizsgát, a teljes elméleti vizsgát meg kell ismételnie.

                                             4.

                                             Az elméleti vizsga újbóli megkísérlése előtt a kérelmezőnek további képzésen kell részt vennie egy ATO-nál vagy DTO-nál. A képzés terjedelmét és hatókörét a DTO vagy az ATO határozza meg a kérelmező igényei alapján.

                                 d)

                                 Az érvényesség időtartama
                                 Az elméleti vizsga 24 hónapig érvényes attól a naptól számítva, amelyen a kérelmező a c) 2. pontnak megfelelően sikeresen teljesítette az elméleti vizsgát.

                        BFCL.140 BPL – Az elméleti ismeretek beszámítása

                     A BPL kérelmezője esetében az alábbiak beszámítandók a BFCL.135 a) 1. pontban meghatározott általános tárgyakra vonatkozó elméleti ismeretekkel kapcsolatos követelmények teljesítésébe, amennyiben a kérelmező:

                                 a)

                                 rendelkezik az 1178/2011/EU rendelet I. mellékletének (FCL rész) vagy az (EU) 2018/1976 végrehajtási rendelet III. mellékletének (SFCL rész) megfelelő szakszolgálati engedéllyel; vagy

                                 b)

                                 teljesítette az a) pontban meghatározott szakszolgálati engedélyre vonatkozó elméleti vizsgákat, feltéve, hogy erre az BFCL.135 d) pontban meghatározott érvényességi időszakon belül sor került.

                        BFCL.145 BPL – Gyakorlati jártassági vizsga

                                 a)

                                 A BPL kérelmezőjének sikeres jártassági vizsga letételével kell bizonyítania, hogy képes a parancsnoki feladatkör ellátására a ballonokon a vonatkozó eljárások és manőverek során a megszerezni kívánt jogosultságoknak megfelelő hozzáértéssel.

                                 b)

                                 A kérelmezőnek a jártassági vizsgát ugyanazon osztályba tartozó ballonon kell elvégeznie, mint amilyenen a BFCL.130 pont szerinti tanfolyamot teljesítette, illetőleg – hőlégballonok esetében – a szóban forgó ballonosztály »A« csoportjába tartozó hőlégballonon.

                                 c)

                                 A BPL kiadásához szükséges jártassági vizsga letételéhez a kérelmezőnek először le kell tennie az előírt elméleti vizsgát.

                                 d)

                                 A sikeres vizsga feltételei

                                             1.

                                             A jártassági vizsgát különböző, a ballonrepülésre jellemző valamennyi repülési fázist képviselő szakaszokra kell tagolni.

                                             2.

                                             Ha a kérelmezőnek egy szakasz bármely elemét nem sikerül teljesítenie, akkor az adott szakasz egészét sikertelennek kell tekinteni. Ha a kérelmezőnek csak egyetlen szakaszt nem sikerül teljesítenie, akkor csak az adott szakaszból kell ismételten vizsgáznia. Egynél több szakasz sikertelensége esetén a kérelmezőnek meg kell ismételnie a teljes vizsgát.

                                             3.

                                             Amennyiben a kérelmezőnek a 2. pontnak megfelelően meg kell ismételnie a vizsgát, bármely szakasz sikertelensége esetén (beleértve azokat a szakaszokat is, amelyeket a kérelmező az előző vizsgán már sikerrel teljesített) a kérelmezőnek újból meg kell ismételnie a teljes vizsgát.

                                 e)

                                 Ha két sikertelen vizsgakísérlet során a vizsga valamennyi szakasza sikertelen, a kérelmezőnek további gyakorlati képzésen kell részt vennie.

                        BFCL.150 BPL – A jogosultságok kiterjesztése egy másik ballonosztályra vagy -csoportra

                                 a)

                                 Az BPL-jogosultságok arra a ballonosztályra és -csoportra korlátozódnak, amelyikben a BFCL.145 pont szerinti jártassági vizsgára sor került, illetve a hőlégballonok esetében a szóban forgó osztály »A« csoportjába tartozó ballonokra.

                                 b)

                                 A hőlégballonok esetében kérelmezhető a BPL-jogosultságok kiterjesztése a »hőlégballon« osztály más csoportjára is, ha a pilóta teljesített legalább:

                                             1.

                                             2 gyakorlórepülést FI(B) felügyelete mellett egy, az adott csoportba tartozó ballonon;

                                             2.

                                             az alábbiakban meghatározott számú repülési órát parancsnokként a következő ballonokon:

                                                         i.

                                                         legalább 100 órát, ha a jogosultságát a »B« csoportba tartozó ballonokra szándékozik kiterjeszteni;

                                                         ii.

                                                         legalább 200 órát, ha a jogosultságát »C« csoportba tartozó ballonokra szándékozik kiterjeszteni;

                                                         iii.

                                                         legalább 300 órát, ha a jogosultságát »D« csoportba tartozó ballonokra szándékozik kiterjeszteni;

                                 c)

                                 A »vegyes ballon« osztály kivételével, kérelmezés esetén a BLP-jogosultságokat ki kell kiterjeszteni más ballonosztályra, illetve ha a kérelmező a »hőlégballon« osztályra kérelmezi jogosultságai kiterjesztését, akkor a »hőlégballon« osztály »A« csoportjára, amennyiben a pilóta a vonatkozó ballonosztályon teljesített:

                                             1.

                                             egy tanfolyamot valamely ATO-nál vagy DTO-nál, amely magában foglal legalább:

                                                         i.

                                                         öt kétkormányos gyakorlórepülést; vagy

                                                         ii.

                                                         ha hőlégballonra vonatkozó jogosultságot hőléghajókra kíván kiterjeszteni, akkor ötórányi kétkormányos repülésoktatást; és

                                             2.

                                             egy jártassági vizsgát, melynek során a pilóta számot ad az FE(B) előtt a másik osztályra vonatkozó megfelelő szintű elméleti ismereteiről, a következő tárgykörökben:

                                                         i.

                                                         repüléselmélet;

                                                         ii.

                                                         operatív eljárások;

                                                         iii.

                                                         repülés-végrehajtás és repüléstervezés;

                                                         iv.

                                                         azon ballonosztályra vonatkozó általános légijármű-ismeretek, amelyre a jogosultságok kéterjesztését kérelmezte.

                                 d)

                                 A b) 1. és e) 1. pontban meghatározott képzés teljesítését be kell jegyezni a pilóta naplójába, és a bejegyzést a következőknek kell aláírnia:

                                             1.

                                             A b) 1. pont esetében a gyakorlórepülésekért felelős oktatónak; és

                                             2.

                                             a c) 1. pont esetében az ATO vagy a DTO képzésért felelős képzésvezetőjének.

                                 e)

                                 A BPL-birtokos csak akkor gyakorolhatja jogosultságát a »vegyes ballon« osztályba tartozó ballonokon, ha a »hőlégballon« osztályra és a »gázballon« osztályra is rendelkezik jogosultsággal.

                        BFCL.160 BPL – Közelmúltbeli tapasztalatra vonatkozó követelmények

                                 a)

                                 A BPL-birtokos csak akkor gyakorolhatja a szakszolgálati engedélye által biztosított jogosultságokat, ha teljesítette a következőket a megfelelő ballonosztályba tartozó ballonon:

                                             1.

                                             vagy:

                                                         i.

                                                         a tervezett repülést megelőző 24 hónapban legalább hat óra repülés parancsnokként, melynek részét képezte 10, parancsnokként, kétkormányos repülés során, vagy FI(B) által felügyelt egyedülrepülés során végrehajtott felszállás és leszállás; és

                                                         ii.

                                                         a tervezett repülést megelőző 48 hónapban legalább egy gyakorlórepólés FI(B) felügyelete mellett; vagy

                                             2.

                                             a tervezett repülést megelőző 24 hónapban a c) pontnak megfelelő készségellenőrzés.

                                 b)

                                 Az a) pontban foglalt követelményeken túlmenően az olyan pilótának, aki képesítéssel rendelkezik egynél több ballonosztály ballonjaival való repülésre, ahhoz, hogy jogosultságát más ballonosztályba vagy más ballonosztályokba tartozó ballonokon is gyakorolhassa, legalább három óra repülési időt kell teljesítenie parancsnokként, vagy kétkormányos repülés vagy FI(B) által felügyelet egyedülrepülés keretében minden további ballonosztályon a repülést megelőző 24 hónapban.

                                 c)

                                 Annak a BPL-birtokosnak, aki nem felel meg az a) 1. pontban és adott esetben a b) pontban foglalt követelményeknek, jogosultságai gyakorlásának folytatása előtt sikeres készségellenőrzést kell végeznie egy FE(B) előtt az adott osztályt képviselő ballonon.

                                 d)

                                 Ha egy hőlégballonnal való repülésre jogosult BPL-birtokos teljesítette – az esetnek megfelelően – az a), a b) vagy a c) pontban foglaltak követelményeket, jogosultságait csak a következő hőlégballonokon gyakorolhatja:

                                             i.

                                             a hőlégballonok ugyanazon csoportjába tartozó hőlégballonokon, amelyen az a) 1. pont ii. alpontjában meghatározott gyakorlórepülést vagy adott esetben a c) pontban meghatározott készségellenőrzést teljesítette, vagy kisebb kupolaméretű csoportba tartozó hőlégballonon; vagy

                                             ii.

                                             az »A« csoportba tartozó hőlégballonokon, amennyiben a pilóta – a b) ponttal összhangban – az a) 2. pontban meghatározott gyakorlórepülést hőlégballontól eltérő ballonosztályba tartozó ballonon végezte el.

                                 e)

                                 Az a) 1. és a b) pontban meghatározott kétkormányos repülések, felügyelet melletti repülések és gyakorlórepülések teljesítését, valamint a c) pontban meghatározott készségellenőrzéseket be kell jegyezni a pilóta naplójába, és a bejegyzést az a) 1. és a b) pont esetében a felelős FI(B)-nek, a c) pont esetében pedig a felelős FE(B)-nek alá kell írnia.

                                 f)

                                 Az a BPL-birtokos, aki rendelkezik az e melléklet ADD alrészének BFCL.215 pontjában meghatározott, kereskedelmi célú üzemben tartásra vonatkozó jogosultságokkal, úgy tekintendő, hogy megfelel az alábbi követelményeknek:

                                             1.

                                             az a) pont és adott esetben a b) pont követelményeinek, amennyiben az elmúlt 24 hónapban a BFCL.215 d) 2. pont i. alpontjának megfelelően teljesítette a készségellenőrzést a megfelelő ballonosztályon vagy -osztályokon; vagy

                                             2.

                                             az a) 1. pont ii. alpontja követelményeinek, amennyiben teljesítette a BFCL.215 d) 2. pont ii. alpontjában meghatározott gyakorlórepülést a megfelelő ballonosztályban.

                                       A hőlégballonosztály esetében a d) pontban a más ballonosztályokba tartozó ballonok üzemben tartására vonatkozó jogosultságok tekintetében meghatározott korlátozásokat annak megfelelően kell alkalmazni, hogy a BPL-birtokos az f) 1. vagy f) 2. pont követelményeit mely ballonosztályba tartozó ballonon teljesítette.

                        ADD ALRÉSZ

                           TOVÁBBI JOGOSÍTÁSOK

                        BFCL.200 Kötött hőlégballonnal való repülésre vonatkozó jogosítás

                                 a)

                                 A BPL-birtokos csak akkor végezhet hőlégballonnal kötött repülést, ha rendelkezik az e pont szerinti hőlégballonra vonatkozó, kötött repülési jogosítással.

                                 b)

                                 A kötött hőlégballonra vonatkozó repülési jogosítás kérelmezéséhez a kérelmezőnek:

                                             1.

                                             rendelkeznie kell a »hőlégballon« osztályra vonatkozó jogosultságokkal;

                                             2.

                                             előbb teljesítenie kell legalább két gyakorlórepülést kötött hőlégballonon.

                                 c)

                                 A kötött hőlégballonra vonatkozó képzés elvégzését be kell jegyezni a pilóta naplójába, és a bejegyzést a képzésért felelős FI(B)-nek alá kell írnia.

                                 d)

                                 A kötött hőlégballonra repülési jogosítással rendelkező pilóta csak akkor gyakorolhatja jogosultságait, ha a tervezett repülést megelőző 48 hónapban teljesített legalább egy repülést kötött hőlégballonnal, illetve amennyiben nem teljesített ilyen repülést, jogosultságait akkor gyakorolhatja, ha teljesített egy kétkormányos repülést vagy FI(B) felügyelete mellett végzett egyedülrepülést. Az ilyen kétkormányos vagy felügyelet alatt végzett egyedülrepülés teljesítését be kell jegyezni a pilóta naplójába, és a bejegyzést az FI(B)-nek alá kell írnia.

                        BFCL.210 Éjszakai jogosítás

                                 a)

                                 A BPL-birtokos csak akkor gyakorolhatja a szakszolgálati engedélye által biztosított jogosultságokat VFR körülmények között éjszaka, ha e pontnak megfelelően éjszakai repülési jogosítással rendelkezik.

                                 b)

                                 Az éjszakai jogosítás kérelmezőjének legalább két, egyenként legalább egyórás éjszakai gyakorlórepülést kell teljesítenie.

                                 c)

                                 Az éjszakai jogosításhoz kapcsolódó képzés elvégzését be kell jegyezni a pilóta naplójába, és a bejegyzést a képzésért felelős FI(B)-nek alá kell írnia.

                        BFCL.215 Kereskedelmi célú üzembentartási jogosítás

                                 a)

                                 A BPL-birtokos csak akkor gyakorolhatja a szakszolgálati engedélye által biztosított jogosultságokat ballon kereskedelmi célú üzemben tartása során, ha e pontnak megfelelően kereskedelmi célú üzembentartási jogosítással rendelkezik.

                                 b)

                                 A kereskedelmi célú üzembentartási jogosítás kérelmezőjének meg kell felelnie az alábbi követelményeknek:

                                             1.

                                             betöltötte 18. életévét;

                                             2.

                                             teljesített 50 óra repülési időt és 50 felszállást és leszállást ballonon parancsnokként;

                                             3.

                                             rendelkezik arra a ballonosztályra vonatkozó jogosultságokkal, amelyben a kereskedelmi célú üzembentartási jogosítás szerinti jogosultságokat gyakorolni fogja; és

                                             4.

                                             megfelelt az adott ballonosztályra vonatkozó jártassági vizsgán, amelynek során egy FE(B) előtt bizonyította, hogy rendelkezik a ballon kereskedelmi célú üzemben tartásához szükséges kompetenciával.

                                 c)

                                 A kereskedelmi célú üzembentartási jogosítás szerinti jogosultságok arra a ballonosztályra korlátozódnak, amelyben jártassági vizsgát a b) 3. pontnak megfelelően teljesítették. Kérelmezés esetén a jogosultságok kiterjeszthetők egy másik ballonosztályra is, amennyiben a kérdéses ballonosztály tekintetében a kérelmező megfelel a b) 3. és 4. pont követelményeinek.

                                 d)

                                 A kereskedelmi célú üzembentartási jogosítással rendelkező pilóta csak akkor gyakorolhatja az említett jogosítás szerinti jogosultságokat ballonnal végzett kereskedelmi célú utasszállítás keretében, ha:

                                             1.

                                             a tervezett repülést megelőző 180 napban teljesített:

                                                         i.

                                                         legalább három repülést ballonon parancsnokként, melyek közül legalább 1 repülést az adott osztályba tartozó ballonon teljesített; vagy

                                                         ii.

                                                         egy repülést parancsnokként az adott osztályú ballonon, egy, az e pont szerinti képesítéssel rendelkező FI(B) felügyelete mellett; és

                                             2.

                                             a tervezett repülést megelőző 24 hónapban teljesített:

                                                         i.

                                                         egy készségellenőrzés az adott osztályú ballonon, amelynek során egy FE(B) előtt bizonyította, hogy rendelkezik a ballonnal végzett kereskedelmi célú utasszállításhoz szükséges kompetenciával; vagy

                                                         ii.

                                                         egy ATO vagy DTO által tartott, a ballonok kereskedelmi célú üzemben tartásához szükséges kompetenciákhoz igazított ismeretfrissítő tanfolyamot, amely magában foglalt legalább hat órányi elméleti képzést és egy, az adott osztályba tartozó ballonon végzett gyakorlórepülést olyan FI(B) oktatóval, aki rendelkezik a ballonok kereskedelmi célú üzemben tartásához szükséges, e pont szerinti képesítéssel.

                                 e)

                                 Annak érdekében, hogy a kereskedelmi célú üzembentartási jogosítás szerinti jogosultságait valamennyi ballonosztály tekintetében fenntarthassa, az egynél több ballonosztályra kiterjesztett kereskedelmi célú üzembentartási jogosítással rendelkező pilótának legalább egy ballonosztály esetében meg kell felelnie a d) 2. pontban foglalt követelményeknek.

                                 f)

                                 A d) pont követelményeinek megfelelő és a »hőlégballon« osztályra vonatkozó kereskedelmi célú üzembentartási jogosítással rendelkező pilóta a jogosítás szerinti jogosultságait a »hőlégballon« osztály csak azon ballonjain gyakorolhatja, amelyek megfelelnek az alábbi feltételeknek:

                                             i.

                                             a hőlégballonok ugyanazon csoportjába tartoznak, mint amelyben a d) 2. pont i. alpontjában meghatározott készségellenőrzést vagy a d) 2. pont ii. alpontjában meghatározott gyakorlórepülést elvégezte; vagy

                                             ii.

                                             kisebb kupolaméretű hőlégballoncsoportba tartoznak.

                                 g)

                                 A d) 1. pont ii. alpontjában meghatározott felügyelet mellett végzett repülés, a d) 2. pont i. alpontjában meghatározott készségellenőrzés és a d) 2. pont ii. alpontjában meghatározott ismeretfrissítő képzés teljesítését be kell jegyezni a pilóta naplójába, és a bejegyzést alá kell írnia az ATO vagy a DTO képzési vezetőjének, vagy – az adott esetnek megfelelően – a tanfolyamért, a felügyeletért vagy a készségellenőrzésért felelős FI(B)-nek vagy FE(B)-nek.

                                 h)

                                 Az a pilóta, aki e rendelet II. mellékletének (BOP rész) BOP.ADD.315 pontjával összhangban teljesítette az üzembentartási jártassági vizsgát, úgy tekintendő, hogy megfelel a d) 2. pont i. alpontjának.

                        FI. ALRÉSZ

                           PILÓTAOKTATÓK

                        1. szakasz

                        Általános követelmények

                        BFCL.300 Pilótaoktatói tanúsítvány

                     a)   Általános rendelkezések
                     Egy oktató csak akkor végezhet repülésoktatást ballonon, ha:

                                 1.

                                 rendelkezik:

                                             i.

                                             BPL-lel, beleértve azokat a jogosultságokat, jogosításokat és tanúsítványokat, amelyek tekintetében a repülésoktatást végezni kell; és

                                             ii.

                                             egy, az ezzel az alrésszel összhangban kiadott, a lefolytatott képzésnek megfelelő ballonpilóta-oktatói FI(B) tanúsítvánnyal; és

                                 2.

                                 a repülésoktatás során jogosult parancsnoki feladatkör ellátására ballonon.

                           b)   A tagállamok területén kívül végzett oktatás

                                 1.

                                 Az a) 1. ponttól eltérve, az e melléklettel (BFCL rész) összhangban jóváhagyott, a Chicagói Egyezmény értelmében a tagállamok illetékességi körén kívüli területeken tartott tanfolyamok keretében végzett repülésoktatás esetében az illetékes hatóság oktatói tanúsítványt ad ki a Chicagói Egyezmény 1. mellékletének megfelelő ballonpilóta szakszolgálati engedéllyel rendelkező kérelmezőnek, ha a kérelmező:

                                             i.

                                             rendelkezik legalább olyan szintű szakszolgálati engedéllyel, ideértve a kapcsolódó jogosultságokat, jogosításokat vagy tanúsítványokat is, mint amelynek kiadását célzó oktatásra engedéllyel rendelkezik;

                                             ii.

                                             megfelel a vonatkozó oktatói jogosultságokat magában foglaló FI(B) tanúsítvány kiadása tekintetében ebben az alrészben meghatározott követelményeknek; és

                                             iii.

                                             bizonyítja az illetékes hatóság előtt az európai repülésbiztonsági szabályok megfelelő szintű ismeretét, amely képessé teszi oktatási jogosultságainak e melléklettel összhangban történő gyakorlására.

                                 2.

                                 A tanúsítvány jóváhagyott repülésoktatás nyújtására korlátozódik:

                                             i.

                                             azon a területen kívül, amely a Chicagói Egyezmény értelmében a tagállamok illetékességi körébe tartozik; és

                                             ii.

                                             olyan növendék pilóta esetében, aki a repülésoktatás során használt nyelvet megfelelő szinten ismeri.

                        2. szakasz

                        Ballonpilóta-oktatói tanúsítvány – (FI(B))

                        BFCL.315 FI(B) tanúsítvány – Jogosultságok és feltételek

                                 a)

                                 Amennyiben a kérelmező megfelel az BFCL.320 pontnak és az alábbi feltételeknek, részére FI(B) tanúsítványt kell kiadni, amely repülésoktatási jogosultságokat biztosít az alábbiak tekintetében:

                                             1.

                                             BPL megszerzése;

                                             2.

                                             jogosultságok kiterjesztése további ballonosztályokra és -csoportokra, feltéve, hogy a kérelmező minden releváns osztályban teljesített legalább 15 óra repülési időt parancsnokként;

                                             3.

                                             éjszakai jogosítás vagy kötött repülési jogosítás, feltéve, hogy a kérelmező valamely ATO-nál vagy DTO-nál speciális képzésben részesült az adott jogosításra vonatkozó oktatás terén; és

                                             4.

                                             FI(B) tanúsítvány megszerzése, feltéve, hogy a kérelmező:

                                                         i.

                                                         teljesített legalább 50 óra repülésoktatást ballonon; és

                                                         ii.

                                                         az ATO vagy a DTO képzésvezetője által kinevezett, e pont szerinti képesítéssel rendelkező FI(B) felügyelete mellett és megelégedésére lefolytatott legalább egy óra FI(B) tanúsítványra vonatkozó repülésoktatást, összhangban az illetékes hatóság által e célból megállapított eljárásokkal.

                                 b)

                                 Az a) pontban felsorolt jogosultságok repülésoktatási jogosultságokat foglalnak magukban az alábbiak tekintetében:

                                             1.

                                             a vonatkozó szakszolgálati engedély, jogosultságok, jogosítások vagy tanúsítvány kiadása; és

                                             2.

                                             meghosszabbítás, megújítás vagy adott esetben az e mellékletben foglalt, a releváns közelmúltbeli tapasztalatra vonatkozó követelményeknek való megfelelés.

                        BFCL.320 FI(B) tanúsítvány – Előfeltételek és követelmények

                     Az FI(B) tanúsítvány kérelmezője:

                                 a)

                                 betöltötte a 18. életévét;

                                 b)

                                 megfelel az BFCL.300 a) 1. pont i. alpontjában és az a) 2. pontban meghatározott követelményeknek;

                                 c)

                                 teljesített 75 óra ballonrepülési időt parancsnokként;

                                 d)

                                 teljesített egy oktatói tanfolyamot az BFCL.330 pont követelményeivel összhangban valamely ATO-nál vagy DTO-nál; és

                                 e)

                                 megfelelt egy kompetenciafelmérésen az BFCL.345 pont követelményeivel összhangban.

                        BFCL.325 FI(B) kompetenciák és felmérés

                     Az FI(B) tanúsítvány kérelmezőjét ki kell képezni a következő kompetenciák megszerzésére:

                                 a)

                                 az erőforrások előkészítése;

                                 b)

                                 a tanulást elősegítő légkör megteremtése;

                                 c)

                                 az ismeretek átadása;

                                 d)

                                 a veszélyeshelyzet- és hibakezelés, valamint a repülőszemélyzeti erőforrás-szervezés integrálása;

                                 e)

                                 az idő beosztása az oktatási célkitűzések eléréséhez;

                                 f)

                                 az ismeretek elsajátításának elősegítése;

                                 g)

                                 a tanuló teljesítményének értékelése;

                                 h)

                                 az előrehaladás figyelemmel kísérése és felülvizsgálata;

                                 i)

                                 a képzési időszakok értékelése; és

                                 j)

                                 az eredményről szóló jelentés elkészítése.

                        BFCL.330 FI(B) – Tanfolyam

                                 a)

                                 Az FI(B) tanúsítvány kérelmezője először egyedi előzetes értékelő vizsgát tesz valamely ATO-nál vagy DTO-nál a tanfolyam kezdési időpontját megelőző 12 hónapon belül annak felmérése érdekében, hogy képes-e a tanfolyam elvégzésére.

                                 b)

                                 Az FI(B) tanfolyam legalább a következőket foglalja magában:

                                             1.

                                             az BFCL.325 pontban meghatározott képzési elemek;

                                             2.

                                             25 óra tanítási és tanulási ismeretek;

                                             3.

                                             12 óra elméleti képzés és gyakorlás, beleértve az előrehaladást felmérő vizsgákat; és

                                             4.

                                             három óra repülésoktatás, ideértve három felszállást és leszállást.

                                 c)

                                 Azon kérelmező esetében, aki már rendelkezik az (EU) 2018/1976 végrehajtási rendelet III. mellékletének (SFCL rész) vagy az 1178/2011/EU rendelet I. mellékletének (FCL rész) megfelelő oktatói tanúsítvánnyal, ez a tanúsítvány teljes mértékben beszámítandó a b) 2. pont szerinti követelmény teljesítésébe.

                        BFCL.345 FI(B) – Kompetenciafelmérés

                                 a)

                                 Az FI(B) tanúsítvány kérelmezőjének kompetenciafelmérésen kell részt vennie, hogy az BFCL.415 c) pont szerinti képesítéssel rendelkező vizsgáztató előtt bizonyítsa képességét a növendék pilóták BPL kiadásához szükséges szinten történő oktatására.

                                 b)

                                 Az értékelés az alábbiakat tartalmazza:

                                             1.

                                             az BFCL.325 pont szerinti kompetenciák bemutatása a repülés előtti, a repülés utáni, valamint az elméleti képzés során;

                                             2.

                                             szóbeli elméleti vizsgák a földön, a repülés előtti és a repülés utáni eligazításon, valamint repülés közbeni bemutató a megfelelő ballonosztályban;

                                             3.

                                             megfelelő gyakorlatok az oktatói kompetenciák értékeléséhez.

                        BFCL.360 FI(B) tanúsítvány – Közelmúltbeli tapasztalatra vonatkozó követelmények

                                 a)

                                 Az FI(B) tanúsítvány birtokosa csak akkor gyakorolhatja a tanúsítványában foglalt jogosultságokat, ha teljesített:

                                             1.

                                             e jogosultságok tervezett gyakorlását megelőző három évben:

                                                         i.

                                                         oktatói ismeretfrissítő képzést valamely ATO-nál, DTO-nál vagy illetékes hatóságnál, amelynek során a birtokosnak elméleti képzésben kell részesülnie a ballonpilóta-oktatók számára releváns ismeretek frissítése és aktualizálása érdekében;

                                                         ii.

                                                         legalább 6 óra repülésoktatást FI(B)-ként ballonon; és

                                             2.

                                             a megelőző kilenc évben, összhangban az illetékes hatóság által e célból megállapított eljárásokkal, az ATO vagy a DTO képzésvezetője által kinevezett, az BFCL.315 a) 4. pont szerinti képesítéssel rendelkező FI(B) felügyelete mellett és megelégedésére FI(B)-ként egy óra repülésoktatást ballonon.

                                 b)

                                 A jártassági vizsgák, készségellenőrzések vagy kompetenciafelmérések során FE(B)-ként repült órák teljes mértékben beszámítandók az a) 1. pont ii. alpontjában foglalt követelmény teljesítésébe.

                                 c)

                                 Ha az FI(B) tanúsítvány birtokosa nem tudta az a) 2. pont szerinti, felügyelet mellett végzett oktatórepülést az FI(B) megelégedésére teljesíteni, az FI(B) tanúsítvány jogosultságait mindaddig nem gyakorolhatja, amíg sikeresen nem teljesítette az BFCL.345. pont szerinti kompetenciafelmérést.

                                 d)

                                 Az FI(B) tanúsítvánnyal kapcsolatos jogosultságok gyakorlásának folytatása érdekében az FI(B) tanúsítvány birtokosának, aki nem felel meg az a) pont valamennyi követelményének, teljesítenie kell az a) 1. pont i. alpontjában és az BFCL.345. pontban foglalt követelményt.

                        FE ALRÉSZ

                           REPÜLÉSVIZSGÁZTATÓK

                        1. szakasz

                        Általános követelmények

                        BFCL.400 Ballonrepülés-vizsgáztatói tanúsítványok

                     a)   Általános rendelkezések
                     A vizsgáztató e melléklettel összhangban csak akkor folytathat le jártassági vizsgákat, készségellenőrzéseket vagy kompetenciafelméréseket, ha:

                                 1.

                                 rendelkezik:

                                             i.

                                             ballonpilóta szakszolgálati engedéllyel (BPL), valamint a kapcsolódó jogosultságokkal, jogosításokkal és tanúsítványokkal, amelyekre nézve engedéllyel rendelkezik jártassági vizsga, készségellenőrzés vagy kompetenciafelmérés lefolytatására, valamint jogosult ezek oktatására;

                                             ii.

                                             ezen alrésszel összhangban kiadott FE(B) tanúsítvánnyal, ideértve a jártassági vizsga, a készségellenőrzés vagy a kompetenciafelmérés elvégzéséhez kapcsolódó jogosultságokat;

                                 2.

                                 jártassági vizsga, készségellenőrzés vagy kompetenciafelmérés során jogosult parancsnoki feladatkör ellátására ballonon.

                           b)   A tagállamok területén kívül végzett vizsgáztatás

                                 1.

                                 Az a) 1. ponttól eltérve, az olyan területeken végzett jártassági vizsgák és készségellenőrzések esetében, amelyek a Chicagói Egyezmény értelmében nem tartoznak a tagállamok illetékességi körébe, az illetékes hatóság a Chicagói Egyezmény 1. mellékletének megfelelő ballonpilóta szakszolgálati engedéllyel rendelkező kérelmezőnek vizsgáztatói tanúsítványt ad ki, feltéve, hogy a kérelmező:

                                             i.

                                             rendelkezik legalább olyan szintű szakszolgálati engedéllyel, ideértve adott esetben a jogosultságokat, jogosításokat vagy tanúsítványokat is, mint amelyekre vonatkozó jártassági vizsgák vagy készségellenőrzések lefolytatására engedéllyel rendelkezik;

                                             ii.

                                             megfelel az ebben az alrészben az érintett vizsgáztatói tanúsítvány kiadása tekintetében meghatározott követelményeknek;

                                             iii.

                                             bizonyítja az illetékes hatóságnak az európai repülésbiztonsági szabályok megfelelő szintű ismeretét, amely képessé teszi a vizsgáztatói jogosultságoknak az e melléklettel összhangban történő gyakorlására.

                                 2.

                                 Az 1. pont szerinti tanúsítvány jártassági vizsgák és készségellenőrzések lefolytatására korlátozódik:

                                             i.

                                             azon a területen kívül, amely a Chicagói Egyezmény értelmében a tagállamok illetékességi körébe tartozik; és

                                             ii.

                                             olyan pilóta esetében, aki a vizsga/ellenőrzés során használt nyelvet megfelelő szinten ismeri.

                        BFCL.405 A jogosultságok korlátozása egyéni érdekek fennállása esetén

                     A ballonrepülés-vizsgáztató nem folytathat le:

                                 a)

                                 szakszolgálati engedély, jogosítás vagy tanúsítvány kiadásához szükséges jártassági vizsgát vagy kompetenciafelmérést olyan kérelmező számára, akinek a jártassági vizsga vagy kompetenciafelmérés tárgyát képező szakszolgálati engedély, jogosítás vagy tanúsítvány megszerzéséhez előírt repülésoktatás több mint 50 %-át maga biztosította; vagy

                                 b)

                                 jártassági vizsgát, készségellenőrzést vagy kompetenciafelmérést bármely olyan esetben, amikor úgy ítéli, hogy objektivitását valami befolyásolja.

                        BFCL.410 Jártassági vizsga, készségellenőrzés és kompetenciafelmérés lefolytatása

                                 a)

                                 A jártassági vizsga, a készségellenőrzés és a kompetenciafelmérés lefolytatásakor a ballonrepülés-vizsgáztató megteszi az alábbi lépéseket:

                                             1.

                                             meggyőződik arról, hogy a kérelmezővel a kommunikáció mindennemű nyelvi korlát nélkül megvalósítható;

                                             2.

                                             ellenőrzi, hogy a kérelmező megfelel-e e melléklet képesítésre, képzésre és tapasztalatra vonatkozó követelményeinek a szakszolgálati engedélyek, jogosultságok, jogosítások vagy tanúsítványok kiadása, meghosszabbítása vagy megújítása tekintetében, ami a jártassági vizsga, készségellenőrzés vagy kompetenciafelmérés elvégzésének célja; és

                                             3.

                                             felhívja a kérelmező figyelmét annak következményeire, ha a képzésével és repülési tapasztalatával kapcsolatban nem teljes, pontatlan vagy hamis adatokat szolgáltat.

                                 b)

                                 A jártassági vizsga, a készségellenőrzés vagy a kompetenciafelmérés elvégzése után a ballonrepülés-vizsgáztató:

                                             1.

                                             tájékoztatja a kérelmezőt a jártassági vizsga, a készségellenőrzés vagy a kompetenciafelmérés eredményéről;

                                             2.

                                             a meghosszabbítás vagy megújítás érdekében végzett sikeres kompetenciafelmérés esetén bejegyzi a kérelmező szakszolgálati engedélyébe vagy tanúsítványába az új lejárati dátumot, amennyiben az illetékes hatóság, amely felelős a kérelmező szakszolgálati engedélyéért, külön megbízta ezzel a feladattal;

                                             3.

                                             a kérelmező rendelkezésére bocsátja a jártassági vizsga vagy a készségellenőrzés vagy a kompetenciafelmérés aláírt jegyzőkönyvét, és indokolatlan késedelem nélkül eljuttatja annak másolatait a kérelmező szakszolgálati engedélyéért felelős illetékes hatósághoz, valamint a vizsgáztató tanúsítványát kiadó illetékes hatósághoz. A jelentésnek tartalmaznia kell:

                                                         i.

                                                         egy nyilatkozatot arról, hogy a ballonrepülés-vizsgáztató tájékoztatást kapott a kérelmezőtől annak tapasztalatára és képzésére vonatkozóan, és úgy találta, hogy az adott tapasztalat és képzés megfelel e melléklet vonatkozó követelményeinek;

                                                         ii.

                                                         annak igazolását, hogy valamennyi előírt manőver és gyakorlat végrehajtásra került, valamint, ha szükséges, információkat a szóbeli elméleti vizsgáról. Amennyiben a kérelmező nem teljesítette a vizsga valamely szakaszát, a vizsgáztatónak indokolnia kell az erre vonatkozó értékelést;

                                                         iii.

                                                         a jártassági vizsga, a készségellenőrzés vagy a kompetenciafelmérés eredményeit;

                                                         iv.

                                                         abban az esetben, ha a kérelmező tanúsítványáért felelős illetékes hatóság nem azonos azzal, amelyik a ballonrepülés-vizsgáztató tanúsítványát kiadta, egy nyilatkozatot arról, hogy a vizsgáztató áttekintette és alkalmazta a kérelmező tekintetében illetékes hatóság vonatkozó nemzeti eljárásait és követelményeit;

                                                         v.

                                                         a ballonrepülés-vizsgáztató tanúsítványának egy példányát, amelyben fel van tüntetve, hogy mire terjed ki a ballonrepülés-vizsgáztató vizsgáztatói jogosultságainak alkalmazási köre olyan kérelmező jártassági vizsgája, készségellenőrzése vagy kompetenciafelmérése esetében, amelynek felelős illetékes hatósága nem azonos azzal, amelyik a vizsgáztatói tanúsítványt kiadta.

                                 c)

                                 A ballonrepülés-vizsgáztatónak öt évre visszamenőleg meg kell őriznie a nyilvántartást a lefolytatott jártassági vizsgák, készségellenőrzések és kompetenciafelmérések részleteivel és eredményeivel együtt.

                                 d)

                                 A ballonrepülés-vizsgáztató tanúsítványáért felelős illetékes hatóság vagy a kérelmező szakszolgálati engedélyéért felelős illetékes hatóság kérésére a ballonrepülés-vizsgáztatónak be kell mutatnia valamennyi nyilvántartást és jegyzőkönyvet, illetve bármely más információt aszerint, ahogyan azt a felügyeleti tevékenységek megkövetelik.

                        2. szakasz

                        Ballonrepülés-vizsgáztatói tanúsítvány – (FE(B))

                        BFCL.415 FE(B) tanúsítvány – Jogosultságok és feltételek

                     Amennyiben a kérelmező megfelel az BFCL.420 pontnak és az alábbi feltételeknek, részére kérésre FE(B) tanúsítványt kell kiadni, amely jogosultságokat biztosít az alábbiak lefolytatására:

                                 a)

                                 BPL-re vonatkozó jártassági vizsgák és készségellenőrzések, valamint a jogosultságoknak egy másik ballonosztályra történő kiterjesztéséhez szükséges jártassági vizsgák, feltéve, hogy a kérelmező 250 óra repülési időt teljesített ballonpilótaként, beleértve 50 óra, a BPL-tanfolyam teljes tananyagára kiterjedő repülésoktatást;

                                 b)

                                 a BFCL.215 pontban meghatározott, kereskedelmi célú üzemben tartásra vonatkozó jogosításhoz szükséges jártassági vizsgák és készségellenőrzések, feltéve, hogy a kérelmező teljesíti az a) pontban meghatározott tapasztalatra vonatkozó követelményeket, és speciális képzésben részesült az BFCL.430 pont szerinti vizsgáztatói egységesítési tanfolyam keretében;

                                 c)

                                 az FI(B) tanúsítvány kiadásához szükséges kompetenciafelmérések, feltéve, hogy a kérelmező:

                                             1.

                                             teljesített 350 óra repülési időt ballonpilótaként, ideértve 5 óra oktatást egy FI(B) tanúsítvány-kérelmező számára;

                                             2.

                                             speciális képzésben részesült az BFCL.430 pont szerinti vizsgáztatói egységesítési tanfolyam keretében.

                        BFCL.420 FE(B) tanúsítvány – Előfeltételek és követelmények

                     Az FE(B) tanúsítvány kérelmezője:

                                 a)

                                 megfelel az BFCL.400 a) 1. pont i. alpontjában és az a) 2. pontban meghatározott követelményeknek;

                                 b)

                                 elvégzi az FE(B) egységesítési tanfolyamot az BFCL.430 ponttal összhangban;

                                 c)

                                 teljesít egy kompetenciafelmérést az BFCL.445 ponttal összhangban;

                                 d)

                                 bizonyítja, hogy rendelkezik az FE(B) tanúsítványban foglalt jogosultságokhoz szükséges releváns tudással; és

                                 e)

                                 bizonyítja, hogy az (EU) 2018/1139 rendeletnek, valamint az ahhoz kapcsolódó felhatalmazáson alapuló jogi aktusoknak és végrehajtási jogi aktusoknak való meg nem felelés miatt az elmúlt három évben nem alkalmaztak vele szemben semmilyen szankciót, beleértve az e mellékletnek, az 1178/2011/EU rendelet I. mellékletének (FCL rész) vagy az (EU) 2018/1976 végrehajtási rendelet III. mellékletének (SFCL rész) megfelelően kiadott szakszolgálati engedélyeinek, jogosításainak vagy tanúsítványainak felfüggesztését, korlátozását vagy visszavonását.

                        BFCL.430 FE(B) tanúsítvány – Egységesítési tanfolyam

                                 a)

                                 Az FE(B) tanúsítvány kérelmezőjének részt kell vennie az illetékes hatóság vagy valamely ATO vagy DTO által szervezett és az illetékes hatóság által jóváhagyott egységesítési tanfolyamon.

                                 b)

                                 Az egységesítési tanfolyam anyagát a megszerezni kívánt ballonrepülés-vizsgáztatói jogosultságokhoz kell igazítani, a tanfolyamnak pedig elméleti és gyakorlati oktatásból kell állnia, amely magában foglalja legalább a következőket:

                                             1.

                                             legalább egy jártassági vizsga, készségellenőrzés vagy kompetenciafelmérés lefolytatása a BPL vagy a kapcsolódó jogosítások vagy tanúsítványok tekintetében;

                                             2.

                                             oktatás e melléklet alkalmazandó követelményeiről, valamint a vonatkozó repülési követelményekről, a jártassági vizsga, a készségellenőrzés, valamint a kompetenciafelmérés lefolytatásáról, ezek dokumentálásáról és jelentéséről;

                                             3.

                                             eligazítás az alábbiak tekintetében:

                                                         i.

                                                         nemzeti adminisztratív eljárások;

                                                         ii.

                                                         a személyes adatok védelmére vonatkozó követelmények;

                                                         iii.

                                                         vizsgáztatói felelősség;

                                                         iv.

                                                         a vizsgáztató balesetbiztosítása;

                                                         v.

                                                         nemzeti szintű díjak; és

                                                         vi.

                                                         tájékoztatás arról, hogy hogyan lehet hozzáférni az i–v. alpontban foglalt információkhoz egy olyan kérelmező jártassági vizsgájának, készségellenőrzésének vagy kompetenciafelmérésének lefolytatása során, akinek illetékes hatósága nem azonos azzal, amelyik a vizsgáztatói tanúsítványt kiadta.

                                 c)

                                 Az FE(B) tanúsítvány birtokosa nem folytathatja le olyan kérelmező jártassági vizsgáját, készségellenőrzését vagy kompetenciafelmérését, akinek illetékes hatósága nem azonos azzal, amelyik a vizsgáztatói tanúsítványt kiadta, kivéve, ha a birtokos áttekintette a kérelmező illetékes hatóság vonatkozó nemzeti eljárásaival kapcsolatban rendelkezésre álló legfrissebb információkat.

                        BFCL.445 FE(B) tanúsítvány – Kompetenciafelmérés

                     Az FE(B) tanúsítvány első alkalommal történő kiadását kérelmezőnek bizonyítania kell FE(B)-kompetenciáit az illetékes hatóság ellenőre vagy az FE(B) tanúsítványért felelős illetékes hatóság által külön erre a feladatra kijelölt rangidős vizsgáztató előtt. A kompetenciafelmérés során a kérelmezőnek jártassági vizsgát, készségellenőrzést vagy kompetenciafelmérést kell lefolytatnia, amely magában foglalja a vizsgáztatandó, ellenőrizendő vagy értékelendő személy eligazítását, jártassági vizsgáját, készségellenőrzését vagy kompetenciafelmérését, valamint a beszámolót és a dokumentációt.

                        BFCL.460 FE(B) tanúsítvány – Érvényesség, meghosszabbítás és megújítás

                                 a)

                                 Az FE(B) tanúsítvány öt évig érvényes.

                                 b)

                                 Az FE(B) tanúsítvány érvényességét meg kell hosszabbítani, ha birtokosa:

                                             1.

                                             az FE(B) tanúsítvány érvényességi ideje alatt elvégzett egy, az illetékes hatóság, illetve valamely ATO vagy DTO által biztosított és az illetékes hatóság által jóváhagyott vizsgáztatói ismeretfrissítő tanfolyamot, melynek során a tanúsítvány birtokosa elméleti képzésben részesült a ballonrepülés-vizsgáztatók számára releváns ismeretek frissítése és aktualizálása érdekében; és

                                             2.

                                             a tanúsítvány érvényességi idejének lejártát megelőző 24 hónapban az illetékes hatóság ellenőre vagy az FE(B) tanúsítványért felelős illetékes hatóság által külön erre a feladatra kijelölt vizsgáztató felügyelete mellett és megelégedésére lefolytatott egy jártassági vizsgát, készségellenőrzést vagy kompetenciafelmérést.

                                 c)

                                 Az FE(B) tanúsítvány birtokosa, aki az 1178/2011/EU rendelet I. mellékletének (FCL rész) vagy a (EU) 2018/1976 végrehajtási rendelet III. mellékletének (SFCL rész) megfelelően más légijármű-kategóriákra vonatkozóan is rendelkezik egy vagy több vizsgáztatói tanúsítvánnyal, az illetékes hatóság jóváhagyása esetén összevontan is meghosszabbíttathatja vizsgáztatói tanúsítványait.

                                 d)

                                 Amennyiben az FE(B) tanúsítvány lejárt, birtokosának teljesítenie kell a b) 1. pont, valamint az BFCL.445 pont szerinti követelményeket, mielőtt folytathatná az FE(B) tanúsítvánnyal kapcsolatos jogosultságok gyakorlását.

                                 e)

                                 Az FE(B) tanúsítvány csak akkor hosszabbítható vagy újítható meg, ha a kérelmező bizonyítja, hogy folyamatosan megfelel az BFCL.410 pont, valamint az BFCL.420 d) és e) pont követelményeinek.

               ”